KIRJALLINEN KYSYMYS E-2252/97 komissiolle esittäjä(t): Amedeo Amadeo (NI) (2. heinäkuuta 1997)

Aihe: Pienet ja keskisuuret yritykset ja käsityöammatit

Viite: Käsityöammatit ja pienet ja keskisuuret yritykset (asiakirja CES 328/97)

Viittaan käsityöammattien erityispiirteisiin ja erityisongelmiin, jotka on toistuvasti tuotu esiin komission ja Euroopan parlamentin virallisissa asiakirjoissa, ja haluan korostaa käsityöammattien merkitystä Euroopan taloudelle yritysten lukumäärään, työllisyyteen ja BKT:n muodostumiseen vaikuttavana tekijänä korostaen, että alaa on tuettava soveliaan poliittisen Euroopan tason toimenpiteen avulla, joka ei poikkeaisi pk-yritysten hyväksi laadituista politiikoista vaan täydentäisi niitä, ja jossa otettaisiin huomioon alan erityispiirteet ja tuotaisiin esiin alan taloudellinen ja yhteiskunnallinen merkitys, ja erityisesti tuettaisiin käsityöammatteja uusien yritysten ja työpaikkojen syntymistä tehokkaasti edistävänä perustana.

Pyydän Euroopan komissiota toimimaan Euroopan käsityöammattien ja pienten yritysten akatemian perustamiseksi ja tukemaan käsityöammattien ja pienten yritysten eurooppalaisen identiteetin kehittymistä ja sen edistämistä Euroopan tasolla.

Komission jäsenen Christos Papoutsisin komission puolesta antama vastaus (15. syyskuuta 1997)

Euroopan ensimmäisessä käsityöläis- ja pienyritysten konferenssissa Avignonissa vuonna 1990 nousi esiin ajatus eurooppalaisesta käsityöläis- ja pienyritysakatemiasta, jonka tehtävänä olisi nostaa näiden alojen arvostusta Euroopassa. Tämä hanke otettiin esille ja sitä tarkennettiin Euroopan toisessa käsityöläis- ja pienyritysten konferenssissa Berliinissä syyskuussa 1994.

Berliinin konferenssin tuloksia selvittävässä Käsityöläisalat ja pienyritykset, Euroopan kasvun ja työllisyyden avaimet -nimisessä tiedonannossa ((KOM (95) 502 lopullinen. )) komissio palautti mieliin, että se suhtautuu hankkeeseen myönteisesti, mutta aloitteen on tultava tätä sektoria edustavilta järjestöiltä. Komissio muistutti myös, että sektorin tulee yhdistää voimansa, jotta se voisi tehdä yhtenäisen ja toteutettavissa olevan ohjelman tällaisen akatemian luomiseksi. Akatemian tavoitteena on olla kaikkien käsityöläis- ja pienyritysten yhteinen foorumi.

Tämä aloite sai viimein konkreettisen muodon 27. syyskuuta 1996, kun Euroopan käsityöläis- ja pienten ja keskisuurten yritysten liitto (UEAPME) sekä Euroopan itsenäisten pien- ja keskisuurten yritysten komitea (EUROPMI) tekivät komissiolle yhteisesityksen Avignonin akatemian perustamisesta. Edellisiltä pyytämiään lisätietoja komissio sai kirjeessä 17. kesäkuuta 1997, jossa sille annettiin tiedoksi Avignonin akatemia (Académie Avignon) -nimisen yleishyödyllisen yhdistyksen perustaminen ja siitä tiedottaminen myöhemmin Moniteur Belge -lehdessä. Komissio on valmis tukemaan hanketta taloudellisesti, jotta akatemia voisi aloittaa toimintansa mahdollisimman pian.

Lisäksi komissio on julkaissut käsiteollisuus- ja pienyritysten tukemista koskevan ehdotuspyynnön ((EYVL C 117, 15.4.1997. )). Näsitä ehdotuksista komissio toivoo voivansa valita useita, jotka kehittävät eurooppalaisen identiteetin kehittymistä käsityöläisaloilla ja pienyrityksissä. Ehdotuspyynnön yhtenä tavoitteena on tukea yrittäjähenkeä ja -kulttuuria, korostaa naisyrittäjien roolia ja parantaa pien- ja käsityöläisyrityksistä vallitsevaa mielikuvaa osoittamalla varsinkin nuorille, heidän vanhemmilleen ja opettajilleen, millaista pienyrittäminen on ja mitä mahdollisuuksia se tarjoaa. Ehdotukset piti lähettää 16. kesäkuuta 1997 mennessä. Parhaillaan komissio arvioi saatuja ehdotuksia. Lopuksi voidaan todeta, että komissio järjestää Italian viranomaisten kanssa Euroopan kolmannen käsityöläis- ja pienyritysten konferenssin Milanossa 20.-21. marraskuuta 1997. Yhdessä sen työryhmässä käsitellään teemana käsityöläis- ja pienyritysten arvostuksen kohottamista, sen mukaan mitä valmistelevissa kokouksissa saadaan aikaan.